5.

Príloha VIII sa mení takto: a) názov sa nahrádza takto: „POŽIADAVKY NA VYKAZOVANIE ÚDAJOV O ÚVEROCH, KTORÉ SÚ PODKLADOVÝMI AKTÍVAMI CENNÝCH PAPIEROV KRYTÝCH AKTÍVAMI A POSTUP PRE UZNANIE DATABÁZ ÚDAJOV O ÚVEROCH EUROSYSTÉMOM“; b) úvodná časť sa nahrádza takto: „Táto príloha sa uplatňuje na poskytovanie komplexných a štandardizovaných údajov o úveroch týkajúcich sa súboru aktív vytvárajúcich peňažné toky, ktoré kryjú cenné papiere kryté aktívami, ako je to vymedzené v článku 78 a stanovuje postup pre uznanie databáz údajov o úveroch Eurosystémom.“; c) oddiel I.1 sa nahrádza takto: „1. Údaje o úveroch musia príslušné subjekty poskytovať do databázy údajov o úveroch uznanej Eurosystémom. Databáza údajov o úveroch uverejňuje takéto údaje v elektronickej podobe.“; d) vkladá sa tento nový oddiel IV: „IV. UZNANIE DATABÁZ ÚDAJOV O ÚVEROCH I. Požiadavky pre uznanie databázy údajov o úveroch 1. Aby boli databázy údajov o úveroch uznané, musia spĺňať príslušné požiadavky Eurosystému vrátane voľného prístupu, nediskriminácie, pokrytia, primeranej štruktúry riadenia a transparentnosti. 2. V súvislosti s požiadavkami na voľný prístup a nediskrimináciu databáza údajov o úveroch: a) nesmie nespravodlivo diskriminovať medzi používateľmi údajov pri poskytovaní prístupu k údajom o úveroch; b) musí uplatniť kritériá pre prístup k údajom o úveroch, ktoré sú objektívne, nediskriminačné a verejné; c) môže obmedziť prístup iba v čo najmenšom možnom rozsahu, aby bola dodržaná požiadavka primeranosti; d) musí vytvoriť spravodlivé postupy pre prípady, keď zamietne prístup k používateľom údajov alebo poskytovateľom údajov; e) musí mať nevyhnutnú technickú spôsobilosť poskytnúť prístup používateľom údajov, ako aj poskytovateľom údajov za všetkých primeraných okolností, vrátane postupov zálohovania údajov, opatrení na ochranu bezpečnosti údajov a mechanizmov obnovy po havárii; f) nesmie používateľom údajov ukladať povinnosť uhradiť náklady za poskytnutie alebo získanie údajov o úveroch, ktoré by boli diskriminačné alebo viedli k neprimeraným obmedzeniam prístupu k údajom o úveroch. 3. V súvislosti s požiadavkou dostatočného pokrytia databáza údajov o úveroch: a) musí vytvoriť a udržiavať spoľahlivé technologické systémy a prevádzkové kontroly, aby mohla spracovávať údaje o úveroch spôsobom, ktorý zodpovedá požiadavkám Eurosystému na predkladanie údajov o úveroch v súvislosti s akceptovateľnými aktívami, na ktoré sa vzťahujú požiadavky na zverejňovanie údajov uvedené v článku 78 a v tejto prílohe; b) musí hodnoverne preukázať Eurosystému, že jej technická a prevádzková spôsobilosť by jej umožnila dosiahnuť dostatočné pokrytie, ak by získala postavenie uznanej databázy údajov o úveroch. 4. V súvislosti s požiadavkami na primeranú štruktúru riadenia a transparentnosť databáza údajov o úveroch: a) musí zaviesť mechanizmy riadenia, ktoré slúžia záujmom zúčastnených strán na trhu s cennými papiermi krytými aktívami pri podpore transparentnosti; b) musí zaviesť jasne zdokumentované mechanizmy riadenia, dodržiavať primerané štandardy týkajúce sa riadenia a zabezpečiť údržbu a prevádzku primeranej organizačnej štruktúry na zabezpečenie kontinuity a riadneho fungovania; a c) musí umožniť Eurosystému dostatočný prístup k dokumentom a podporným informáciám na účely priebežného monitorovania primeranosti štruktúry riadenia databázy údajov o úveroch. II. Postupy pre uznanie a zrušenie uznania databázy údajov o úveroch 1. Žiadosť o uznanie databázy údajov o úveroch zo strany Eurosystému sa musí predložiť riaditeľstvu pre riadenie rizík ECB. Žiadosť musí obsahovať primerané odôvodnenie a úplnú podpornú dokumentáciu, ktorá preukáže, že žiadateľ spĺňa požiadavky na databázy údajov o úveroch stanovené v tomto usmernení. Žiadosť, odôvodnenie a podporná dokumentácia sa musia predložiť písomne a ak je to možné, v elektronickej forme. 2. ECB posúdi, či je žiadosť úplná do 25 pracovných dní od doručenia žiadosti. Ak žiadosť nie je úplná, ECB stanoví lehotu, v rámci ktorej má databáza údajov o úveroch poskytnúť dodatočné informácie. 3. Ak ECB dospeje k záveru, že je žiadosť úplná, oznámi túto skutočnosť databáze údajov o úveroch. 4. Eurosystém v primeranej lehote v zmysle odseku 6 preskúma žiadosť o uznanie predloženú databázou údajov o úveroch na základe toho, či je databáza údajov o úveroch v súlade s požiadavkami stanovenými v tomto usmernení. V rámci svojho preskúmania môže Eurosystém požadovať, aby databáza údajov o úveroch naživo vykonala jednu alebo viacero interaktívnych ukážok s odborníkmi Eurosystému na znázornenie technickej spôsobilosti databázy údajov o úveroch v súvislosti s požiadavkami stanovenými v oddiele IV.I ods. 2 a 3. Ak sa vyžaduje takáto ukážka, považuje sa za povinnú požiadavku v rámci postupu pre posúdenie žiadosti. 5. Eurosystém môže predĺžiť obdobie preskúmania o 20 pracovných dní v prípadoch, keď považuje za nevyhnutné dodatočné objasnenie, alebo keď sa požaduje ukážka v súlade s odsekom 4. 6. Eurosystém sa bude usilovať prijať odôvodnené rozhodnutie o uznaní alebo odmietnutí uznania v lehote 60 pracovných dní od oznámenia uvedeného v odseku 3 alebo v lehote 80 dní od tohto oznámenia, ak sa uplatňuje odsek 5 7. Eurosystém oznámi svoje rozhodnutie príslušnej databáze údajov o úveroch v lehote piatich pracovných dní od prijatia rozhodnutia podľa odseku 6. Ak Eurosystém odmietne uznať databázu údajov o úveroch alebo zruší uznanie databázy údajov o úveroch, svoje rozhodnutie odôvodní v oznámení. 8. Rozhodnutie, ktoré prijme Eurosystém podľa odseku 6, nadobudne účinnosť v piaty pracovný deň nasledujúci po jeho oznámení podľa odseku 7. 9. Uznaná databáza údajov o úveroch musí bez zbytočného odkladu oznámiť Eurosystému akékoľvek podstatné zmeny jej súladu s požiadavkami na uznanie. 10. Eurosystém zruší uznanie databázy údajov o úveroch, ak databáza údajov o úveroch: a) bola uznaná na základe nepravdivých vyhlásení alebo inými nezákonnými prostriedkami; alebo b) už nespĺňa požiadavky, na základe ktorých bola uznaná. 11. Rozhodnutie o zrušení uznania databázy údajov o úveroch nadobudne účinnosť okamžite. Cenné papiere kryté aktívami, ku ktorým boli sprístupnené údaje o úveroch prostredníctvom databázy údajov o úveroch, ktorej uznanie bolo zrušené v súlade s odsekom 10, môžu zostať akceptovateľnými ako zábezpeka pre úverové operácie Eurosystému za predpokladu, že sú splnené všetky ostatné požiadavky, na obdobie a) do nasledujúceho dátumu na vykazovanie údajov o úveroch v zmysle oddielu I.3; alebo b) tri mesiace po rozhodnutí podľa odseku 10, ak lehota povolená podľa písm. a) je technicky nesplniteľná pre subjekt, ktorý predkladá údaje o úveroch, a národnej centrálnej banke, ktorá posudzuje akceptovateľnosť, bolo predložené písomné vysvetlenie do nasledujúceho dátumu na vykazovanie údajov o úveroch v zmysle oddielu I.3. Po uplynutí tejto lehoty musia byť údaje o úveroch pre takéto cenné papiere kryté aktívami sprístupnené prostredníctvom uznanej databázy údajov o úveroch v súlade so všetkými príslušnými požiadavkami Eurosystému. 12. Eurosystém uverejní na internetovej stránke ECB zoznam databáz údajov o úveroch uznaných v súlade s týmto usmernením. Zoznam bude aktualizovaný v lehote piatich pracovných dní po prijatí rozhodnutia na základe odseku 6 alebo odseku 10.“;